1 Korentesma 7 | Bijbel tapu Internet | Nyun-grontapuvertaling\n1 Korentesma 7:1-40\n7 Now mi wani taki fu den sani di unu skrifi mi. A bun te wan man no e fasi+ wan uma. 2 Ma fu di hurudu+ de na ala sei, meki ibri man musu abi en eigi wefi+ èn ibri uma musu abi en eigi masra. 3 Meki a masra gi en wefi san a abi reti na tapu,+ èn meki a wefi du a srefi tu gi en masra.+ 4 A wefi a no basi fu en eigi skin, ma na en masra.+ Na so a masra a no basi fu en eigi skin, ma na en wefi.+ 5 No weigri fu gi makandra san unu abi reti na tapu,+ boiti efu unu ala tu agri fu du dati fu wan pisi ten,+ so taki unu kan teki ten fu begi. Dan un musu kon makandra baka so taki Satan no tesi+ unu fu di unu no man dwengi unsrefi.+ 6 Ma na wan rai+ mi e gi unu fu du dati, a no wan komando.+ 7 Mi winsi taki ala sma ben de leki mi.+ Ma Gado meki ala sma tra fasi.+ Dati meki a wan sma man du disi, èn a trawan man du dati. 8 Now mi e taigi den sma di no trow+ èn den uma di den masra dede kaba, taki a bun efu den tan leki mi.+ 9 Ma efu den no man hori densrefi,+ dan meki den trow, bika a moro bun fu trow+ leki fu meki tranga lostu+ moro den. 10 A rai di mi wani gi den sma di trow, na taki wan wefi no musu prati fu en masra.+ A no mi e gi a rai dati, ma na Masra.+ 11 Ma efu toku a e prati fu en masra, dan a musu tan sondro masra, noso a musu meki en bun baka nanga en masra. Wan masra no musu gowe libi en wefi tu. 12 Mi wani taigi den trawan wan sani tu. A no Masra e taki en, ma na mi.+ Efu wan brada abi wan wefi di no de na bribi èn efu a wefi wani tan nanga en, dan a brada no musu gowe libi en. 13 Efu wan uma abi wan masra di no de na bribi èn efu a masra wani tan nanga en, dan na uma no musu gowe libi en masra. 14 Bika a masra di no de na bribi, kon santa fu di en wefi de na bribi, èn a wefi di no de na bribi, kon santa fu di en masra de na bribi. Efu dati no ben de so, dan den pikin fu unu no ben o krin.+ Ma now den santa.+ 15 Ma efu a patna di no de na bribi wani gowe,+ dan meki a gowe. Te dati pasa, dan wan brada noso wan sisa no de fruplekti fu tan nanga en patna. Gado wani taki un musu libi na ini freide.+ 16 Wefi, yu sabi efu yu o man frulusu yu masra?+ Masra, yu sabi efu yu o man frulusu yu wefi?+ 17 Na a ten di Yehovah kari unu,+ un alamala ben de soleki fa a ben gi unu pasi fu de.+ Meki ibriwan fu unu tan so. Na disi mi e taigi den sma fu ala den gemeente fu du. 18 A de so taki wan sma ben besnèi kaba di Gado kari en?+ Meki a tan wan sma di besnèi. A de so taki wan sma no ben besnèi di Gado kari en?+ Meki a no besnèi.+ 19 A no wani taki noti efu wan sma besnèi+ noso efu a no besnèi.+ San e teri, na te wan sma e hori den komando fu Gado.+ 20 Meki ibriwan sma tan libi a libi+ di Gado ben gi en fosi a kari en.+ 21 Yu ben de wan srafu di Gado kari yu? No broko yu ede nanga dati.+ Ma efu yu kan kon fri, dan yu musu teki na okasi dati. 22 Bika iniwan dinari fu Masra di ben de wan srafu di a kisi a kari, kon fri èn a de fu Masra.+ Na so a de tu taki wan sma di ben fri+ di a kisi a kari, na wan srafu+ fu Krestes. 23 Gado pai gi unu di a bai unu.+ No tron srafu+ fu libisma moro. 24 Brada, meki ibriwan sma tan libi a libi+ di Gado ben gi en fosi a kari en, èn meki a tan krosibei fu Gado. 25 Mi no abi wan komando fu Masra gi den sma di no trow,* ma mi o taki san mi e denki.+ Unu kan frutrow mi,+ fu di Masra sori sari-ati+ gi mi. 26 Fu dati ede, mi denki taki a bun efu wan sma e tan soleki fa a de,+ fu di wi de na ini muilek ten. 27 Yu abi wan wefi?+ No suku fu prati nanga en.+ Yu no abi wan wefi moro? No suku wan wefi. 28 Ma srefi efu yu ben o trow, dan yu no du sondu.+ Efu wan sma di no trow, ben o trow, dan a no du sondu. Ma den wan di e trow o kisi banawtu na ini den libi.+ Ma mi no wani meki den sani dati miti unu. 29 Boiti dati, brada, mi e taigi unu taki a ten di tan abra kon syatu.+ Meki den wan di abi wefi, de now leki den no abi wefi.+ 30 Meki den wan di e krei, de leki sma di no e krei, èn meki den wan di e prisiri, de leki sma di no e prisiri. Meki den wan di e bai sani, de leki sma di no abi noti, 31 èn meki den wan di e gebroiki den sani fu grontapu,+ de leki sma di no e gebroiki den sani fu grontapu dorodoro. Bika sani na grontapu e kenki.+ 32 Iya, mi no wani taki unu musu abi broko-ede.+ A man di no trow e broko en ede nanga den sani fu Masra, fu di a wani taki Masra feni en bun. 33 Ma a man di trow e broko en ede+ nanga den sani fu grontapu, fu di a wani plisi en wefi+ 34 èn a no man poti prakseri na wán sani nomo. Sosrefi, na uma di no trow èn a nyunwenke, e broko den ede nanga den sani fu Masra,+ so taki a skin nanga a denki fu den kan de santa. Ma na uma di trow e broko en ede nanga den sani fu grontapu, fu di a wani plisi en masra.+ 35 Mi e taki a sani disi fu un eigi bun, èn a no fu tapu unu fu du son sani. Na presi fu dati, mi wani gi unu deki-ati fu du san fiti+ èn fu dini Masra doronomo sondro taki sani puru un prakseri.+ 36 Ma efu wan sma di no trow feni taki a e tyari ensrefi na wan fasi di no fiti wan sma di no trow+ èn efu a no yongu tumusi, dan meki a trow efu dati na san a wani. A no wan sondu a e du. Meki den trow.+ 37 Ma efu wan sma bosroiti na ini en ati fu no trow èn a e tan hori ensrefi na a bosroiti dati, fu di a no e feni en fanowdu fu trow èn a man dwengi ensrefi, dan a e du bun.+ 38 Sobun, a sma di trow, e du bun,+ ma a sma di no trow, o du moro bun.+ 39 Wan wefi musu tan na en masra solanga en masra de na libi.+ Ma efu en masra dede, dan a fri fu trow nanga suma a wani, ma a musu trow soso nanga wan sma di de wan bakaman fu Masra.+ 40 Ma mi denki taki a o de moro koloku efu a tan soleki fa a de.+ Mi denki taki mi abi a yeye fu Gado tu.+\n^ Na ini Grikitongo disi wani taki „sma di no abi seks ete”.\n1 Korentesma 7